Ndures trener om treningsleir i USA: Våknet av høylytt skriking
Torsdag morgen inntok treneren til voldstiltalte Jaysuma Saidy Ndure (32) vitneboksen i Nedre Romerike tingrett. Ifølge tiltalen, skal 32-åringen ha tatt kvelertak på eks-samboeren og slått hodet hennes flere ganger mot en vegg under en treningsleir i USA i mars 2014. Sprinttrener Olav Magne Tveitå var med på denne turen. - Jeg våknet en natt. Det var midt på natten, og det var en forferdelig skriking. Det var hun som skrek, og det er det verste jeg har hørt noen gang, forklarer Tveitå. - Jeg har ikke hørt mye skriking, men dette var langt over hva jeg kan forvente av noen – og det vedvarte temmelig lenge.Sprinttreneren forklarer at han etter hvert også hørte «Jays» i krangelen. - Det var vanskelig å høre siden de snakket engelsk. Han kjeftet kraftig tilbake, men hun var definitivt den mest aggressive. Jeg tipper seansen varte i en time, forklarer Tveitå. Les også: Ndures ekssamboer: «Jeg var som en puddel i det huset» Ifølge sprinttreneren, forlot «Jays» soverommet en kort stund før han gikk tilbake. - Jeg hørte litt mer krangling, men ikke mye. Så ble det stille. Jeg har vanskelig for å tro at han slo henne. Det var hun som var aggressiv, men det var ikke skrik om hjelp eller «au». Jeg våknet av dette, så det er vanskelig å si hva som kan ha skjedd før. Jeg så ingen merker etterpå, forklarer treneren.Tveitå sier at alt var som normalt i huset i USA da de tre våknet neste morgen. - Jeg tenkte at jeg skulle nevne for «Jays» at han ikke burde være sammen med henne, og det bare på grunnlag av denne ene episoden. Det var åpenbart et forhold som ikke var gunstig for hverken ham eller noen av dem – men jeg kom frem til at det ikke var riktig av meg å bryte inn i privatlivet hans. Les også: – Det er verre enn å drepe noen; å slå en kvinne Sprinttreneren ble kjent med Ndure da han kom fra Gambia til Norge i 2002 og var treneren hans frem til 2008. De to tok opp igjen kontakten i 2013 og Tveitå er fortsatt hovedtreneren til 32-åringen. - Jeg er sannsynligvis den som kjenner «Jays» veldig godt. Som trener blir man godt kjent med utøverne, og man går sammen i motgang og medgang – ofte mer i motgang enn medgang. Man kjenner utøverne ut og inn, forklarer Tveitå. Sprinttreneren mener det er helt utenkelig at eleven hans gjennom en årrekke har slått ekssamboeren. - Eller at han utøver fysisk vold mot damer, sier han. Ndure er tiltalt for familievold og brudd på besøksforbudet. 32-åringen nekter straffskyld.
Under en USA-tur for et par år siden våknet sprinttrener Olav Magne Tveitå om natten av at «Jays» ekssamboer skrek.